C 484/28
SL
Uradni list Evropske unije
20.12.2022
Novi motiv na nacionalni strani eurokovancev, namenjenih za obtok (2022/C 484/10)
Motiv na nacionalni strani novega spominskega dvoeurskega kovanca, namenjenega za obtok, ki ga izda Španija Eurokovanci, namenjeni za obtok, so zakonito plačilno sredstvo na celotnem euroobmočju.
Komisija objavi opise motivov vseh novih eurokovancev, da bi z njimi seznanila javnost in vse, ki s kovanci rokujejo (1).
V skladu s sklepi Sveta z dne 10. februarja 2009 (2) lahko države članice euroobmočja in države, ki so z Evropsko unijo sklenile monetarni sporazum o izdaji eurokovancev, izdajo za obtok namenjene spominske eurokovance, če izpolnjujejo določene pogoje, zlasti da uporabijo samo kovanec v vrednosti 2 EUR.
Takšni kovanci imajo enake tehnične lastnosti kot ostali dvoeurski kovanci, le da je na nacionalni strani kovanca vgraviran spominski motiv z velikim simbolnim pomenom v nacionalnem ali evropskem merilu.
Država izdajateljica: Španija Priložnostni motiv: UNESCO: Narodni park Garajonay Opis motiva: Narodni park Garajonay, ki leži na sredini otoka La Gomera, enega od Kanarskih otokov, je bil vpisan na seznam svetovne dediščine kot izvrsten in dobro ohranjen primer laurisilve (lovorjevega gozda), izjemnega ekosistema živih ostankov starih deževnih gozdov in gozdov zmerno toplega podnebja, ki so v terciarju pokrivali velik del Evrope in severne Afrike.
Na kovancu sta prikazana razgled na goro Roque de Agando in detajl laurisilve.
Na zgornji desni strani in z velikimi tiskanimi črkami sta napisani beseda „ESPAÑA“ in letnica kovanja „2022“.
Pod letnico je oznaka kovnice.
Na obročku je dvanajst zvezd evropske zastave.
Predvideni obseg izdaje: 1 000 000 kovancev Datum izdaje: prvo četrtletje 2022
(1) Za vse motive na nacionalnih straneh kovancev, ki so bili izdani leta 2002, glej UL C 373, 28.12.2001, str. 1.
(2) Glej sklepe Sveta za ekonomske in finančne zadeve z dne 10. februarja 2009 in Priporočilo Komisije z dne 19. decembra 2008 o skupnih smernicah za nacionalne strani in izdajo eurokovancev, namenjenih obtoku (UL L 9, 14.1.2009, str. 52).